ARROW โครงการรัฐหนุนกำไรโตระยะยาว ซื้อชูอัพไซด์สูง 15%
ARROW โครงการรัฐหนุนกำไรโตระยะยาว โบรกฯแนะ "ซื้อ "มี Upside เกิน 15%
8 พ.ค. 2560

บล.เออีซี ระบุในบทวิเคราะห์ (8 พ.ค.) ว่า แม้ช่วงไตรมาส 1/60 ผลดำเนินงานของบริษัท แอร์โรว์ ซินดิเคท จำกัด (มหาชน) หรือ ARROW จะถูกกดดันจากการที่ยังไม่สามารถผลักภาระต้นทุนเหล็กที่พุ่งสูงขึ้นอย่างรวดเร็วได้ทัน แต่คาดว่าแรงกดดันนี้จะทยอยลดลงตั้งแต่ช่วงไตรมาส2/60 หลังบริษัทมีแผนทยอยปรับขึ้นราคาสินค้าให้สอดคล้องกับต้นทุนที่สูงขึ้น
นอกจากนี้ มองว่าในระยะยาวอุตสาหกรรมท่อร้อยสายไฟยังมีแนวโน้มสดใส ตามการลงทุนของภาครัฐในโครงการต่างๆ เช่น โครงการรถไฟฟ้า โครงการสุวรรณภูมิเฟส 2 โครงการมอเตอร์เวย์ รวมถึงโครงการย้ายสายไฟลงดินของกฟน.โดยในเฟส 1 มีระยะทาง 127 กิโลเมตร (งบประมาณราว 4.87 หมื่นล้านบาท)  อีกทั้งหากอิงตามโรดแมประยะยาวยังมีระยะทางที่ต้องนำสายไฟลงดินอีกราว 1 พันกิโลเมตร  เมื่อบวกกับจุดเด่นของ ARROW จากการเป็นผู้นำตลาดท่อร้อยสายไฟ (ส่วนแบ่งตลาดกว่า 60%) และมีฐานลูกค้าและช่องทางจัดจำหน่ายที่แข็งแกร่ง จึงคาดช่วยหนุนให้ปี 2560-2561 ARROW ยังมีกำไรเติบโตอย่างน้อยเฉลี่ยปีละ 15%
แม้ช่วงไตรมาส 1/60 คาดกำไรจะอ่อนตัวลง แต่ด้วยศักยภาพในการเติบโตของกำไรในระยะยาวในธุรกิจท่อร้อยสายไฟซึ่ง ARROW เป็นผู้นำอันดับ 1 หนุนด้วยโครงการภาครัฐที่เดินหน้าอย่างต่อเนื่อง บวกกับราคาหุ้นปัจจุบันยังมี Upside 15.3% จากราคาเป้าหมายปี 2560 อยู่ที่ 19.60 บาท (อิง PER 15.3 เท่า) และคาดให้ Div. Yield ปี 2560 ราว 4.3% จึงคงคำแนะนำ”ซื้อ”